Адмысловая камунікатыўная праграма для моладзі, якая ўключае навучанне арт-медыяцыі і стварэнне відэапраектаў, распачалася яшчэ на пачатку кастрычніка, калі ў Мінск прыехала выстава выбітных германскіх экспрэсіяністаў першай паловы ХХ стагоддзя. Арганізатары выставы з Таварыства Эрнста Барлаха (Гамбург) да экспазіцыйнай часткі далучылі праект інтэракцыі, у рамках якога ўсім ахвотным прапаноўвалася ўключыцца ў тэматычны кантэкст з дапамогай розных актыўнасцяў.